Blouligbende: Verdagte vas ná N12-kapingArgieffoto ter illustrasie. ŉ Verdagte wat vermoedelik ŉ lid is van ŉ blouligbende wat motoriste op die Gautengse snelweë terroriseer, is in hegtenis geneem. Die bende ry gewoonlik in motors wat met blou ligte toegerus is en is in polisie-uniforms geklee. Volgens Simon Zwane, woordvoerder van die Padverkeersbestuurskorporasie, volg die verdagte se inhegtenisneming nadat ŉ Toyota Hilux op die N12 naby Delmas gekaap is. “Die bestuurder is gyselaar geneem en sy bankkaarte is gebruik om groot bedrae geld te onttrek. Beeldmateriaal is bekom van die verdagtes wat alkohol by ŉ bekende taverne koop waarna ŉ multidissiplinêre span die inligting opgevolg het.” Een van die verdagtes is in Vosloorus opgemerk en na sy blyplek agtervolg. Hy is in hegtenis geneem en vir ondervraging ingeneem. “Hy het beken dat hy betrokke was by ŉ kaping op die N12 tussen Gauteng en Mpumalanga.” Die verdagte sal binnekort in die hof verskyn. “Die ondersoek duur voort en nog inhegtenisnemings word verwag,” het Zwane gesê.